khistorydata/jeongjo-sjw-relations huggingface dataset:
정조 6년 · 목
政院啓言。俄者衛將部將巡更時摘奸。則東所部將河命世果爲過去。而所領軍人二名無牌。誠極駭然。當該軍令攸司科治。該部將所當重勘。而本院請推外。無他可施之罰。何以爲之。敎以。拿處。
정조 6년 · 목
義禁府啓言。金宗範茂長縣定配。柳孝源平山府徒三年定配。請押送。允之。
정조 6년 · 강
召見承旨徐有防。直提學鄭志儉于誠正閣。
정조 6년 · 목
予曰。海西罪人。俱置生路。在渠可謂善爲矣。志儉曰。不置當律。極甚抑鬱矣。予曰。昨下綸音。已悉慰諭之意。今玆畿民庶或安堵矣。有防曰。民雖愚迷。必當感泣矣。予曰。其爲實惠。專在守令奉行之如何耳。有防曰。然矣。予曰。湖西諭旨。從速正書出付營校事分付。予曰。今年凶逆。實是在籍所無。而適當藏刑。不得明覈正政。可謂失之太寬矣。有防曰。然矣。予曰。漢川書院。何以設置也。有防曰。先正畵像一本。在前德相分送海西。使之奉享。故有此建祠。在先正。其爲貽辱極矣。
정조 6년 · 강
前兵曹判書金熤三疏辭職。賜批。
정조 6년 · 목
疏略曰。臣若有一分可以對揚休命。曷敢不死生圖報。而臣之匪才。最居無當之下品。不量己力。冒當匪分之任。終至僨敗國事而止。則雖被誅殛。亦何補哉。亟許鐫改。批以。予謂卿信心直行。掉脫於時俗之外。徒襲三疏之故常。不體再誥之諄複。予固誠淺。卿亦不免夫俗耳。三揖之進。縱載禮經。再斯可行。獨非聖訓。噫。自卿枚卜一旬有幾。薦紳望其儀式。庶民冀其極救。卿何過自抑遜。恐恐然若不勝任也。今之時。卿以爲何如也。對危棋而坐漏船。未足喩其囏苦。政宜庶績凝神。期回休運。卿之一日二日。以辭爲事。予則曰非其時云爾。卿須卽日造朝。無或更控前懇。是予區區之望。仍命遣史官傳諭于右議政。造朝日子。使之知來。
정조 6년 · 강
修撰鄭淵淳以母病陳疏辭職。踏啓字。
정조 6년 · 강
事變假注書馬思仁。以右議政金熤附奏啓。
정조 6년 · 목
書啓以爲。臣奉聖批。往諭于右議政金熤處。則以爲三控哀籲。未蒙矜諒。十行恩批。荐承隆渥。感惶轉益。當更暴未畢之懷。以俟威罰云矣。敎以。明日承旨敦諭。
정조 6년 · 강
命綸音一件領受事。傳諭諸大臣。
정조 6년 · 목
敎曰。謄書不如印出。綸音才已刊印之故。一件送之。卿其領受事。傳諭諸大臣處。又敎曰。册子中某論。皆以老論書之。某字鐵鑄字。持來洗補後。大臣件及外方件傳之。
정조 6년 · 강
命海西綸音印本頒給。
정조 6년 · 목
敎曰。海西綸音印本。黃海監司黃昇源處四件。兵使申應周處二件。黃州牧使徐魯修。海州判官兪漢炅各一件。甕津水使兼府使李潤禧一件。延安府使李樂培。谷山府使南玄老。豐川府使丁範祖。金川郡守成雲柱。白川郡守趙長鎭。鳳山郡守具埱。載寧郡守鄭若淳。遂安郡守李濟萬。信川郡守朴英秀。安岳郡守李顯永。文化縣令金載久。新溪縣令李素。長連縣監朴長卨。松禾縣監南寅老。康翎縣監李燁。殷栗縣監李鼎運。長淵縣監韓光濟。瑞興縣監林濬浩。兔山縣監尹昌淳等處各二件。平山府使李亨元十件堅封。定禁軍下送監司處。祗受後卽爲頒給列邑事下諭。政院一件。玉堂一件。藝文館一件。禁府刑曹一件。左右捕廳各一件。亦爲賜給。
정조 6년 · 강
命洪忠道執災俵稅。十分精詳。
정조 6년 · 목
敎曰。今則査事收殺。檢田之政。一時爲急。況今年本道穡事。雖云不若畿內之慘歉。而若其不食實處。民情遑急。無異畿內。執災俵稅。尤當十分精詳。使小民無白徵之怨可也。卿果何以爲意。而亦欲從近發巡乎。以此意下諭于兼洪忠監司處。
정조 6년 · 강
命錦營海營。獄案御覽件。先爲上送。
정조 6년 · 목
敎曰。錦營海營。今番獄案一件。使之謄書册子上送矣。更思有御覽件。有事變假注書件。有禁府件矣。三件謄上之意。下諭于兩道監司。御覽件先爲上送事。一體下諭。
정조 6년 · 강
命申禹相削職。李頤詳罷職。
정조 6년 · 목
敎曰。前月李頤詳疏語。異常極矣。又如向日申禹相疏辭。尤傷國體。兩大臣事。皆是無妄之無妄。元非一毫有意於其間。則豈敢以此等字句。輕加於大臣乎。不可歇勘。申禹相削職。重臣金鍾秀事。事已妥帖。到今雖不欲復提。其在明好惡之道。決難例批。且於厥侄登筵。亦有下敎者。以此以彼。宜有處分。李頤詳罷職不敍。
정조 6년 · 강
刑曹以申光謙等定配押送啓。
정조 6년 · 목
申光謙羅州牧智島定配。成德院。韓尙文。金慶得。林天祿機張縣定配。趙得豊濟州牧大靜縣。趙命稷旌義縣。竝限己身爲奴。定配押送。
정조 6년 · 강
藝文提學洪樂命從縣道上疏辭職。仍討逆。賜批。
정조 6년 · 목
疏略曰。第今臣兄樂性身陷大戾。閤門震恐。罔知攸措。臣之官職去就。尤無可論。乞遞臣職。第伏念丙丁以來。亂逆層生。而天討不嚴。巨魁尙多黨與未盡鋤治。至於澤白泓諸賊之凶悖。求之今古實所未有。然而澤白徑斃。未施顯戳。最翊漏網。尙稽邦刑。神人之憤。愈往愈激。伏願快正王法。臣請以治腫喻之。必須割去毒根。然後自臻平和之福。而若以姑息之意。先用補益之方。徑付完合之劑。內益濃潰。完合無期。元氣日陷。畢竟傷人而後已。今若拔除根柢。則人心不期鎭而自鎭。伏願晉神采納。批以。掌撰詞命。無所事於筋力。所辭過矣。附陳治腫之喻。可對眞元盛壯者說。近予力求益氣之方。政期自潰。卿其勿辭。竢少間上來肅命。
정조 6년 · 강
玉堂聯箚請瑞集等正刑。賜批。應敎李敬一。 副校理沈樂洙。副修撰金履[鏞:I-PERSON]。
정조 6년 · 목
疏箚略曰。詿誤之類。固可哀矜。而至於作詩贐行之瑞集。稱亨夏以高義特節。扁堂景莘之炡。謂逆能之未知爲逆。宗弼則比凶徒於己卯名賢。倡爲伸冤之說語意凶憯。不可以鄕民比之。豈不大懼哉。伏願快擧當施之典。批以。省箚具悉。 德亨之自在。而先誅瑞炡弼三囚。殊乖刑政。昨下綸音之不嫌傷煩。齗齗於牘迷開惑。予意良亦若矣。
정조 6년 · 강
獻納金翊休上疏請德相等施刑。賜批。
정조 6년 · 목
疏略曰。臣頃叨館職。適値大論。以有罷職之命。悚懍靡措。不意除旨聯翩。臣誠感激。而同罪諸臣。尙在譴罷。則三司一步。便成鐵限。伏乞亟削臣職。噫。凶如德相。而亨賊之敢稱師生。抵死護逆。窮凶情節。與德相二而一也。況此海逆之獄。其魁則德相也。德相之罪關宗社。今若略施刑配。不如誅討。則不逞之徒。輕視國法。伏願亟寢海西諸罪人酌處。拿問施刑。批以。才諭堂批。爾其勿辭。從速察職。
정조 6년 · 강
命黃晙水部隨窠首擬。
정조 6년 · 목
敎曰。向日筵中。亦有下敎。意謂銓曹聞之。迄不照擬。殊未曉也。重臣黃晙年今八十九。在朝家尊高年之義。另合軫念。而聞壽職進階之後。七年樞銜。一未薦擬。老人難以筋力驅策。而至於水部閒局。亦足行公。以此更爲申飭銓曹。隨窠使之首擬。
정조 6년 · 강
遞承旨李在學。 沈有鎭。 徐有防。以沈觀之。李世奭。 鄭志儉代之。尋遞觀之。以金魯淳代之。
정조 6년 · 목
政院以在學有鎭不爲仕進啓。敎以。許遞。前望單子入之。敎曰。 右承旨聞有實恙。許遞。前望單子入之。政院又以觀之在外。啓請下諭。敎以。許遞。前望單子入之。
정조 6년 · 강
命同副與都承旨。姑爲守廳。
정조 6년 · 목
因政院伴直無人啓稟。敎以。新除授承旨牌招事依施。差代間。爾與都承旨。姑爲守廳。
정조 6년 · 강
命禁軍金漢弼木布賜給。
정조 6년 · 목
敎曰。禁軍金漢弼。令龍虎營。木布各一疋賜給事分付。
정조 6년 · 강
承旨李時秀。以右議政金熤附奏啓。
정조 6년 · 목
書啓以爲臣奉聖敎。往諭于右議政金熤處。則以爲。昨奉聖批。不惟不賜允許。乃反促之卽日造朝。臣不知所措也。臣以不似之材器。叨此不堪當之重負。畢竟僨誤國事。必無幸矣。仰請威罰。不知攸達云矣。
정조 6년 · 강
命物種奪去首唱人勘繩。
정조 6년 · 목
因全羅監司朴祐源狀啓。敎以。本道臣之如是登聞。出於重其事意。而當初語犯莫重。猶屬不足責之科。不令按問。則況書中說話。雖極無倫。付之一笑可也。且與湖海之事。緩急不啻截然。此時不必更出事端。但朝家推給物種。還爲奪去之罪。不可不査出。首唱人嚴加勘繩。以此意知悉擧行事回諭。
정조 6년 · 목
奎章閣啓言。明日抄啓文臣課講時。 副司果李益運謂有情勢。違例懸病。依定式。請令該府拿處。允之。敎以。李益運之前後飭敎。何等截嚴。又何敢懸病不進。所謂情勢。莫曉其爲何事。如以重臣事替引。則近來朝家於重臣。不問去就。姑且任之者。非果忘了。此亦出於爲重臣之深意。此後凡有除命。重臣尙可急於叨謝。不暇他顧。益運之講則不進。製則懸病。獨於在家應試。黽勉承膺。揆以國網。寧有如許道理。此文臣非重臣非宰臣。則一向促飭。有若敦迫者然者。重乖事面。爲先嚴飭。書納進參擧案。又復遲滯。令該府拿問重勘可也。
정조 6년 · 강
行抄啓文臣課講于誠正閣。試官黃景源。鄭志儉。
정조 6년 · 목
予曰。朝陽下曝。抄啓文臣盡爲升殿也。李宗燮等進講。予曰。洪仁浩所對講義。贍博爛燁。當爲文臣中第一矣。予命景源曰。卿能不衰。筋力足可供仕。文義亦善問矣。予曰。檢書官不善記注。發問多有不成說者。自今另飭。詳細爲之也。
정조 6년 · 강
召見承旨鄭志儉于誠正閣。
정조 6년 · 목
予曰。江原監司密啓。何等人持來乎。假注書趙衍德曰。驛卒持來矣。予曰。本道又出此等事。人心世道。極爲凶獰矣。
정조 6년 · 강
召見時原任大臣于誠正閣。領府事金尙喆。判府事鄭存謙。領議政徐命善。判府事鄭弘淳。左議政李福源。漢城判尹徐有隣。
정조 6년 · 목
予曰。關東伯密啓。今玆來到。而平昌謫客金貞采之不道凶言。比諸澤賊。殆踰十倍矣。泓賊比予於桀紂。貞采又比予於煬帝。人心雖曰凶慘。寧有如許事也。尙喆曰。臣等伏承下敎。更無仰達矣。予曰。聞是康津人。而因山訟事。定配於平昌云。其時事狀。前完伯當詳知矣。有隣曰。貞采乃魯鼎之叔。而以民塚自掘事定配矣。予曰。其時貞采所爲。極甚痛駭。故特爲發配。論其地閥。亦有色目者乎。有隣曰。聞有班名。而其四寸奎采。往來於宋煥經家云矣。予曰。宋煥經是宋哥之白邊乎。有隣曰。見棄於渠之親戚矣。予曰。卿等輪見密啓。且觀貞采疏草也。命善曰。其所凶言。不可不嚴鞫得情矣。予曰。諸道人心。擧皆若此。誠可痛駭矣。存謙曰。近來凶賊。可謂如印一板矣。予曰。凶如德相。而比之以疾風勁草。其心所在。更無可言矣。命善曰。凶腸可謂一串。而又稱以萬山宋判者。尤極無嚴矣。予曰。東伯與貞采之四寸奎采。素有相親采。有隣曰。金憙是宋能相之女壻。當學奎采相知矣。予曰。監司之未諳此間情節。賜以茶啖。亦或無怪矣。命善曰。然矣。以江原監司金憙待罪事密啓。予曰。此罪人何以處之乎。命善曰。此賊若不發捕。則國網將頹矣。福源曰。此賊之罪。當施其律矣。存謙曰。論以國體。卽令發捕宜矣。有隣曰。觀此疏草。斷案已著。其所發捕。更無持難矣。命善曰。此賊若不發捕。王網將夷矣。予曰。近來諸賊。雖或捉來。而時値藏刑。不得嚴覈。揆以獄情。徒損國體。雖欲捉來。實爲難處矣。命善曰。罪關劇逆。義在當問。不可仍置矣。予曰。此等凶賊。到處層生。故今則便同尋常。亦不爲驚怪矣。命善曰。今此諸賊。若不鋤治。則世道人心。終無底定之日矣。 福源曰。澤泓諸賊。嚴加鞫問後。始得情狀。而至於此賊。罪旣彰聞。而今若置之。則亦有倒置之嫌矣。尙喆曰。此賊之發捕與否。惟在自上處分。命善曰。亟令王府拿鞫得情宜矣。存謙曰。領相所奏得當。亟從臣等之請宜矣。予曰。王府設鞫。終非其時。先以捕廳捉來何如。命善曰。此時用刑。非不知重難。而事面極涉如何。不可以捕廳使之發捕矣。尙喆曰。究覈之節。捕廳似勝於王府矣。予曰。海西諸賊。皆以本道按査。今此罪人。先令本道伯嚴覈以聞好矣。命善曰。比諸海賊。亦有輕重之別。此實臣等沫血請討矣。存謙曰。卽令發捕。以施當律宜矣。予曰。卿等之請如此。當以本府都事發捕乎。命善曰。事當然矣。予曰。入直都事召來。都事尹守默進伏。予曰。本道程路爲幾何乎。命善曰。二百七十里矣。予曰。此罪人。囚在營獄。爾其直往原州。再明日申時前捉來。予曰。罪人發捕時捕校一人。亦爲定送。予曰。道臣狀啓。以平昌倅之不卽現發罪人。至請譴罷之典。何以爲之乎。命善曰。宜施拿處之典矣。命善曰。澤白結案。尙未出朝報。故該府不得擧行。卽令頒布宜矣。予曰。依此爲之。予曰。見今廷臣懲討之誠。殊甚可嘉。而若夫懲討不出公情。出於恇㥘。則一轉再轉。易致犯科。是誠可悶。予雖涼德。豈以色目治朝廷乎。惟玆臣庶。固當信心直行恃天而已。卿等以此申諭也。命善曰。聖敎至此。在廷臣僚。必當感泣矣。有隣曰。人心尙不懲戢。故又有貞采構疏之事。顧今世道實無可言矣。予曰。完伯密啓。今又來到。而本道又有上疏者。觀其疏辭。心神不勝痛迫矣。命善曰。觀此狀辭。可悉其罪人情狀。而本疏許令輪見宜矣。予曰。向者澤白上疏。只屬自己。而至於此疏。其所下語。甚於泓賊。皆是不忍言不忍見之辭。卿今若見之。必請設鞫。疏本則將欲焚之。罪人則姑囚營獄好矣。命善曰。此而置之。後弊難防矣。予曰。今若設鞫。而又出不忍聞之言。則予心之飛越。當復如何耶。 命善曰。雖不得拿問。卽令道臣明覈得情宜矣。予曰此罪人。曾於三先正從享時。同參上疏者。而與崔光泰金天欽等。聲氣相連云矣。尙喆曰。一種不逞之徒。表裏和應。少無顧忌。今雖査問。亦非抵賴之賊矣。予曰。此罪人旣非本府推鞫之人。又非道臣按問之事。姑待用刑。親問施律次。姑囚營獄也。予曰。昨下綸音。卿等見之乎。命善等曰。臣皆奉覽。而畿內民情。果致大安云矣。存謙曰。還穀旣許代捧。則必當準捧矣。予曰。下直守令入侍。交河郡守趙鎭憲進伏。予曰。此人曾任古阜。治績果何如。命善曰。善爲之。予曰。旣有治績則何以遭罷乎。有隣曰。臣按本道時。以身病妨務狀罷矣。予曰。遞罷已久。迄未收用。亦可怪矣。命善曰。今以惠郞。移拜是邑矣。予曰。此邑聞是薄窠。姑待善地好矣。命善曰。宜矣。予曰。李復燮爲人。見甚謹實。而今以全義差遣者。誠可惜矣。命善曰。然矣。 命善曰。原營罪人。再明日必當捉來。而適値齋日。推鞫何以爲之。予曰。勿拘爲之可也。予曰。澤徵今將籍產。而奴婢田畓。數甚夥然。當此訓局凋殘之時。使之移屬好矣。善復曰。許令移屬。則有支保矣。予曰。卿出擧條擧行也。予曰。平安道三處所收當爲幾何。訓鍊大將具善復曰。一年所捧。至千餘兩矣。予曰。都監之當初設始。本自重大。而今則已成弊局。無以收拾。是可悶也。命善曰。然矣。予曰。今此所恃者。惟武藝別監。而言其勞苦。則有甚於義州把守軍。論其料食。則無異於名營砲手。可謂饑寒切身而不得暫休。且於擧行之際。丹事過致操切。故亦不得怙勢。顧其情則誠矜惻矣。命善曰。然矣。予曰。此輩不可以只觀膂力。惟當先審根着矣。命善曰。然矣。善復曰。肅川保民筒。以本局出錢六千兩。築筒收稅。則在都監支放之節。當無憂矣。弘淳曰。本府專以此筒。頗多要賴。猝難奪之矣。命善曰。陵行非久。而內乘李儒敬以親病乞遞。鄭學耕除拜屬耳。事多生疏。遞改宜矣。予曰。有誰可合人乎。命善曰。任嵂所坐不甚大段。以是差出宜矣。善復曰。趙腞泰亦可合矣。予曰。右相疏批。卿等見之乎。命善曰。已奉覽矣。予曰。右相之一味固辭。誠極太過矣。命善曰。然矣。予曰。今日似當造朝矣。命善曰。然矣。予曰。右相之入來與否知來。予曰。兪恒柱査啓讀奏。尙喆曰。恒柱若知齋日。而作此船遊。則當施重律。丙申已過七年。而遽致忘却。則亦難免有罪矣。存謙曰。挾妓張樂。雖不爲之。論其人則極甚昏謬。査啓上款語。渠亦無辭發明矣。命善曰。論其所坐。人鬼關頭。而觀此杳啓。抑有稱冤之端。惟當從輕勘律矣。弘淳曰。領相所奏是矣。予曰。其所議律。當以禁府回啓乎。命善曰。然矣。予曰。完伯乾止山狀啓讀奏。予曰。此山形止。卿等知之乎。尙喆曰。乾止山周回。爲四十里。而民多犯耕。且有入葬。故李匡德按本道時。掘去民塚。仍禁犯耕矣。予曰。此是我家豐沛。卽興王之地。而今此守臣。全不禁飭。耕至山脊云。事不成說矣。命善曰。非但犯耕。伐本燔瓦云。申飭道臣。使之禁斷宜矣。有隣曰。完山卽是越邊。而前後監司。不善禁飭。致此犯境。痛駭矣。予曰。監司聞以此山許耕收稅云。然乎。有隣曰。無是事矣。命善曰。雖非眞李沈。如有殊常之人。益加詗察宜矣。予曰。卿言是矣。予曰。右相書啓持來。予曰。再明當爲設鞫。而右相出仕。若値是日。則事涉非便。以明日造朝之意傳及。命善曰。至當矣。命善曰。明日次對。當依例來會乎。予曰。可也。
정조 6년 · 강
前兵曹判書金熤四疏辭職。賜批。
정조 6년 · 목
疏略曰。爲人臣者。自知其匪才。而冒據於匪據。國事僨誤。則是欺君之大者。今豈不欲體隆旨。慢棄嚴命哉。伏願亟命收還臣職。批以。渙誥之宣。巽牘四至。予誠愕爾失圖。無以爲喻。昨日以過中二字。申複於卿。而中者隨時得中之謂也。人臣去就。素貴謙挹。在音名碩之位著具瞻者。或不無連疏累章。無嫌煩瀆。而此指治平之世整暇之俗而言耳。顧今囏虞溢目。恬嬉成習。正宜上下交勵。不遑自逸。迺者卿之逡廵。太近玩愒。噫。敷心之諭。胡不傾聽。匪躬之義。胡不晉意。又有此過中之擧耶。卿若曰今之朝廷。無處着手則已。如不然也。亟體懇摯之言。思盡股肱之責。勿復控辭。卽起肅命。仍命遣承旨傳諭于右議政。與之偕來。
정조 6년 · 강
承旨金魯淳以右議政金熤附奏啓。
정조 6년 · 목
書啓以爲。臣奉聖批。往諭于右議政金熤處。則以爲。臣狗馬賤疾。挾感添劇。神瞀氣綴。少俟調治。悉暴血懇。不勝死罪云矣。敎以。卿之愼節。未知何如。而見方朝廷有事。卿如可强。何不速出視事。以寓輿疾討賊之義乎。卿其諒之。更爲傳諭。然今日已迫曛。卿之所居亦稍問。待明朝造朝。同參賓筵事一體傳諭。期於偕入。
정조 6년 · 강
遞承旨李世奭。以洪履健代之。
정조 6년 · 목
敎曰。左副承旨許遞。又敎曰。屢魁已知實才。沈屈且甚可惜。見帶畿邑。適値慘歉。與其開賑後遞易。不若及今內擢之爲兩便。交河郡守洪履健。同副承旨除授。
정조 6년 · 강
遞兵曹參判徐有寧。以李柱國爲兵曹參判。趙憲鎭爲交河郡守。
정조 6년 · 목
敎曰。騎省入直苟艱。參判聞有實恙。許遞。令該曹口傳差出。又敎曰。本郡以畿內尤甚邑。被災孔酷。交河郡守內擢之代。令該曹各別口傳擇差。待下批。使之當日辭朝。
정조 6년 · 강
改差捕盜大將李昌運。
정조 6년 · 목
領議政徐命善啓言。捕盜大將李昌運身病猝重。勢難察任。請改差。從之。
정조 6년 · 강
改差交河郡守趙憲鎭。
정조 6년 · 목
敎曰。 交河郡守趙憲鎭改差。
정조 6년 · 강
命逆澤田沓奴婢。移屬訓局。
정조 6년 · 목
訓鍊大將具善復啓請也。
정조 6년 · 강
命訓局設屯平安全羅兩道先設
정조 6년 · 목
訓鍊大將具善復啓言。本局設屯事。定送將校於平安全羅兩道矣。全羅道則順天府火田一處。成册報來。平安道中和等數三處。成册上送。兩道先爲設屯。而此後更得可合處。則追後仰請之意敢達。從之。
정조 6년 · 강
命奉朝賀金致仁月廩。令地方官輸送。
정조 6년 · 목
因京畿監司李亨逵。奉朝賀金致仁月廩不爲領受狀啓。敎以。更令地方官輸送。安心領受之意。一體傳諭事回諭。
정조 6년 · 강
遞承旨鄭志儉。以金宇鎭李在學徐有防爲承旨。
정조 6년 · 목
敎曰。職務相妨。右承旨許遞。前望單子入之。
정조 6년 · 강
罷拿平昌郡守吳泰魯。
정조 6년 · 목
敎曰。平昌郡守吳泰魯先罷後拿。其代今日政。各別擇差。
정조 6년 · 강
有政。吏曹判書李性源。參判鄭一祥。參議趙鼎鎭進。
정조 6년 · 목
敎曰。交河郡守有闕之代。令該曹今日政。各別擇差。當日辭朝。以沈頤之爲大司憲。金寅燮爲正言。尹行元爲副校理。洪文泳爲修撰。李趾光爲平昌郡守。兪漢敦爲交河郡守。
정조 6년 · 강
以李敬懋爲右捕將。口傳也。
정조 6년 · 강
右議政金熤陳勉賜批。
정조 6년 · 목
熤啓言。殿下盛德純美。聖智高明。而必須勤於問學。使一心之全體大用。大公至正。而無少偏倚。則其於發政施令。自然出於正而無不中矣。深留聖念。批以。所奏好矣。當體念矣。又啓言。殿下聖學高明。而先審其最受病處。亟做其最急務者。今日行一政。明日祛一弊。終能轉危而回安矣。伏願執德必固。無切切於事。使 列聖朝先王之業。益有光焉。批以。所奏好矣。當加勉矣。又啓言。忠讜不聞。謟諛成風。卽今大弊。而何嘗聞殿下所厭聞之言耶。殿下虛㯲爭難之語。不屑承順之言。則諸臣不待刑賞。能知聖心之樂聞在此。委靡之習。變爲忠讜之風。此國家安危之機。伏願穆然深思。思所以實心來諫之道焉。批以。當今急務。無過於此。當體念矣。
정조 6년 · 강
右議政金熤討逆。賜批。
정조 6년 · 목
熤啓言。凶逆之疊出。莫如今日。治逆之不嚴。亦莫如今日。義理之湮晦。日甚一日。將無義理。在今日急先務。亟去亂本。以正義理。以收人心。何不念及於拔本塞源之道哉。伏願亟從三司之請。亂本之未置辟者。明正典刑。使凶孼不復接蹤焉。臣以爲前後逆巨魁。亟擧王章。掃除廓淸。則可謂鎭安之道而祛亂之耍也。批以。予豈忽於隄防而然也。悉諭於前後三司之批矣。
정조 6년 · 강
命方伯以二周年爲瓜限。
정조 6년 · 목
右議政金熤啓言。一路生靈。委之於方伯之手。而若不委任而責成。則方伯何以盡其宣化之職乎。以故方伯之二周年爲瓜限者。先正文成公之言。而今則一年纔周。則自以爲瓜期。雖有才猷足以了一方。初不委任。則方伯安得盡職乎。道臣以二周年爲限。無得瓜前圖遞。則爲愼官爵之事。伏願深留。批以。好矣。從之。
정조 6년 · 강
命市直方便之道。另飭講確。
정조 6년 · 목
右議政金熤啓言。湖嶺兩路。未免穴農。至於湖西。便成大無。畿甸則比湖西尤甚。都民之飢荒切急。此蓋市直踊貴。斗米之價。殆過百錢。爲今之計。莫如使穀政稍優。巿直較勝。然後人心少定。其措置方便之道。另飭地部惠堂之臣。及此時從長講確。急速料理。請無後時之歎。從之。
정조 6년 · 강
命月食回咨撰出。轉送北京。
정조 6년 · 목
領議政徐命善啓言。月食已過。面咨撰出。下送于灣府。請轉送北京。從之。
정조 6년 · 강
遞工曹判書徐有慶。
정조 6년 · 목
領議政徐命善啓言。工曹判書徐有慶。聞有實恙。請姑許遞。從之。
정조 6년 · 강
命咸鏡監司鄭元始劇賊妻孥。不可循例頉案狀本。還下送。
정조 6년 · 목
刑曹判書鄭昌聖。啓言。卽見咸鏡監司鄭元始啓本。則以能賊連坐罪人物故事。謂之劇賊妻孥。不可循例頉案云。雖是劇賊。本身物故之後。仍置流案。旣無意義。徒煩文簿。故朝家新頒定式。使之隨故卽頉後狀聞。則道臣自當按式遵行。而今忽別爲狀請者。實非定式。此後他道亦必眩於擧行。此啓本還爲下送。請以爲改修正上送。從之。
정조 6년 · 강
召見兵曹參判李柱國于誠正閣。
정조 6년 · 목
予曰。卿移拜善職矣。柱國曰。不勝惶感矣。予曰。本曹先生案。武臣除拜者。合爲幾人乎。柱國曰。只爲九人矣。予曰。兪恒柱事。果是常理外事。而權國觀之謀陷土主。極爲痛駭。若此不已。則其害又及於朝廷。湖右人心。誠可悶矣。承旨洪履健曰。臣之外三寸金蓍耇。亦入拿處中。而特蒙聖恩。幸逭重律。不勝惶感矣。予曰。持服之人。可謂不辨可破矣。至於兪恒柱。予無所私。而事在理外。故日前下敎。使之洞釋者。良以此也。履健曰。臣聞恒柱消息。則闔門感泣云矣。予曰。權晤之欲爲一網打盡者。其心所在。誠未可測也。履健曰。䎸晤賊本是狂易之人。而作此擧措者。極爲凶慘矣。予曰。泓賊事亦可怪矣。此等之賊。相繼而出。故朝著之間。亦不無恇㥘之患。是甚可悶矣。此後各自安心。無至疑懼也。履健曰。變怪層出。不勝憂悶矣。予曰。李益運旣參講製從玆以後。亦可從仕矣。履健曰。然矣。予曰。交河年事何如。履健曰。未免慘凶矣。予曰。所下綸音。在官時。果卽見之否。履健曰。卽奉謄出。曉諭民人。或有流涕者矣。予曰。將散之民。果有一分安接之望乎。履健曰北漢還米爲一千二百石。故爲難矣。予曰。用此還穀者爲幾邑乎。履健曰。仁富平等邑。皆用此還矣。予曰。至於難捧之邑。捧留本邑。耗穀輸納本倉。則亦足爲惠民之政乎。 履健曰。若許捧留邑則民皆欣悅矣。予曰。總戎廳願受人。分付該廳。列錄以入也。
정조 6년 · 강
掌令姜彝正以母病陳疏乞遞。仍討賊。賜批。
정조 6년 · 목
疏略曰。臣母宿病重添。氣息如綿。臣之發程多日。方寸自煎。乞削臣職。以便歸省。噫。懲討不嚴。悖逆不逞之輩。愈出愈凶。至有逆澤白泓之徒而極矣。噫。三賊一串貫來。互相表裏。今古所未有之凶逆大變也。凶逆如澤白而爲之窩主。從以嗾出者。卽最中之叔侄也。最中之地處官秩。豈澤白之比。而乃與之綢繆往來者。論其罪犯。有浮於澤白。而遽至島配。寧有是哉。至於逆泓。則醞釀之謀。必有從來。窮覈根因。不容少忽。臣謂澤白應施之律。最翊更鞫之啓逆泓未究之情。益如嚴覈焉。噫。湖覈未窮。海啓又馳。亨夏之罪何如。而餘醜若此。究厥亂本。德相是已。以德相負犯。尙今假貸。此亨夏之所由起。而瑞炡弼等之生心也。伏願廓然決斷。以爲明好惡杜亂本。批以。所陳已悉諭矣。爾其勿辭。救護母病。
정조 6년 · 강
掌令兪彥修。持平尹履相。權裕等上疏討逆。竝賜批。
정조 6년 · 목
彥修聯疏略曰。德相之極惡。由於能賊之不收孥也。亨夏之凶黨。由於德相之不置辟也。三司以拔本塞源之道陳達。而未蒙允兪。此固諸臣不誠之罪。伏願瑞集。炡。宗弼等。設鞫得情。其餘竄配者拿鞫。酌放者亟施竄配。批以。所陳已諭矣。裕疏略曰。向來澤白之逆。古今所無之變也。逆澤唱前。賊白踵後。此實食肉寢皮。不足懲凶而正倫也。蓋最中狼愎之性。陰懷怨君之志。叔侄兄弟。粧出澤白之疏。終致泓徵之逆。鋤治之道。豈容少緩哉。澤白泓雖已斃矣。最翊叔侄。有喆兄弟。尙此假息。則設鞫嚴覈。斷不可已也。若論其醞釀。則榮德億純彬又其本也。至於炡賊景莘扁堂之心。爲逆能死黨。宗弼己卯名賢之說。爲德亨左柦。其他䄂傳凶詩。主張凶論者。豈有若是之窮凶劇惡者乎。德相亨夏陽復及今番諸賊之魁瑞集。炡。宗弼。榕。逢源。其他罪犯者。竝令拿鞫得情。批以。所陳已諭矣。爾其勿辭察職。
정조 6년 · 강
黃海道按問使沈頤之。 監司黃昇源聯疏請討四凶。賜批。
정조 6년 · 목
疏略曰。臣等數旬按査。未拔根柢。悚蹙俟勘。此際綸音渙降。遽有酌處之命。凶孼未祛。恐有滋蔓之慮。仰請處分焉。噫。不以德相爲國賊而待以師長。不以亨夏爲凶黨而極意獎許。至若賊炡之趍赴相賊。實爲諸囚之魁。若宗弼之凶言。瑞集之凶詩。榮祖之凶通。如此窮凶之類。若復㴠貸。則似此變怪。又將接跡而起。臣等以爲輸款四凶之首。懸之本邑。然後亂萌自消。伏願亟行天討。批以。才宣申榎之諭。必有丁寧之效。卿等勿以爲憂也。
정조 6년 · 강
司直金鍾秀上疏自引。仍請 寶鑑跋文。令詞臣改撰。賜批。
정조 6년 · 목
疏略曰。伏以臣許多罪犯。無非天奪其魄。死期將迫之致。公議之發。亦已晚矣。執此聲罪。臣何敢逃死。而乃若合啓中譏謗簸弄誑感窩窟等語。則宜驅臣於凶逆腸肚。爲人臣子。蒙此題目。尙可以視息於覆載之間哉。況最初未徹之合啓。律名尤重。則罪案之凶慘。從可知也。原啓旣到喉院。衆目咸覩。而臣獨未聞一句語。雖欲鳴暴。其路無由。此爲臣死不瞑目之冤。跼蹐叫呼。靡所因極。此際恩諭洊降。以 寶鑑跋文釐正事急。令臣斯速上來。臣雖愚迷。固已仰認愛欲生之聖念。而莫重跋文。決非滓穢姓名所敢玷辱。伏乞聖上念 寶鑑事體之至重。特令詞臣改撰跋文。批以。事涉疑似。則尙待伸暴而可明。卿之遭罹。曷嘗有毫分依俙彷彿者耶。人之以八字題目。驅脅卿把勒卿。眞所謂欲巧反拙。噫。天下事無不有者此也。可發一笑。更何云云。至若最初啓語。因卿疏。問于喉院。與後出本別無差殊云爾。則在卿尤無可引之義。卿其勿辭。竢間造朝。撰進文字。
정조 6년 · 강
遞洪忠監司趙㻐。
정조 6년 · 목
敎曰。錦伯情理。萬分切急云。在朝家孝理之政。實難强令察任。大臣屢以此事陳白。到今尤不可徒恤遞易之弊。洪忠監司趙㻐許遞。本道伯。今年四易其人。此代必須各別擇差。可期久任責成。今日差出。況今災傷覆審。不容一日遲滯。待下批。一兩日內辭朝。
정조 6년 · 목
以鄭好仁爲知義禁。李秉模爲同義禁。黃晙爲工曹判書。金文淳爲洪忠監司。申遇文爲長淵縣監。金東鎭爲聞慶縣監。
정조 6년 · 목
敎曰。未署經守令。一司除署經。仍爲下直事分付。又敎曰。下直守令。明日晝講時來待。
정조 6년 · 강
命泮儒食堂。限開場日。勿拘原數。
정조 6년 · 목
敎曰。泮儒食堂之數。滿百乃止。旣有壬戌定式。又載本館成規。到今雖不可容易變改。近因朝家之有事。秋到記未遑設行。京外多士之在泮等待者。必踰百額。今若拘於原數。不之許參。則數外儒生。將有彷偟捷屑之歎。一時濶狹。有甚不可。今番則限開場日。儒生食堂。勿拘原數。特令從多少爲之事。令成均館知悉。
정조 6년 · 강
命江原監司金憙鞫事畢後發廵。
정조 6년 · 목
因江原監司金憙撤廵還營狀啓。敎以。此時本道檢田執災之政。試藝考講等事。俱屬急務。道臣之撤廵還營。雖因意外賊事之出於廵路。而旣命拿致王府。設鞫盤覈。卿則可以擧行事。畢擧行後。卽爲發廵。無使民事曠廢事回諭。
정조 6년 · 강
遞承旨金魯淳。
정조 6년 · 목
敎曰。右副承旨聞有實恙。許遞。
정조 6년 · 강
命罪人拿來後推鞫爲之。
정조 6년 · 강
命卿宰及侍從堂上堂下罷削人員。別單書入也。放罪人宋大仁。
정조 6년 · 목
因洪忠監司趙㻐以罪人宋大仁到配狀啓。敎以。放送事回諭。
정조 6년 · 강
命不道罪人澤徵。破家瀦澤降邑號。有白籍沒。
정조 6년 · 목
義禁府啓言。大逆不道罪人澤徵。旣已結案。其父母妻妾子女祖孫兄弟姊妹子之妻妾伯叔父兄弟之子年歲姓名居住。考出帳籍。應坐諸人。査出牒報後。依律擧行。而籍沒家產。破家瀦澤。降邑號罷守令等事。請令各該司擧行。又啓言。 有白籍沒家產。請令各該司擧行。竝允之。
정조 6년 · 강
命罪人兪恒柱照律。權國觀重繩。干連諸人勘斷。
정조 6년 · 목
義禁府以保放罪人兪恒柱還囚後稟處啓。敎以。今日內照律。又啓言。兪恒柱身爲法從。臣民普慟之日。乘舟尋院。駭妄莫甚。以此照律。權國觀謀害土主。誠極痛惡。嚴加重繩。其餘干連諸人勘斷事。請分付道臣。允之。
정조 6년 · 강
勘放時囚兪恒柱。
정조 6년 · 목
義禁府啓言。忠州前牧使兪恒柱杖八十收贖。告身三等。久之。敎以。功減一等。
정조 6년 · 강
御誠正閣。行晝講。仍召見下直守令。知事李★(土+甲)。特進官洪良浩。承旨洪履健。玉堂沈樂洙金履鏞。假注書趙衍德。編修官孫碩用金鳳顯。宗臣花陽君權。武臣徐有和。臨陂縣令權彝性。長淵縣監申禹文。尼城縣監沈熺聞。聞慶縣監金東鎭。延日縣監李長煜。
정조 6년 · 목
講孟子。○彝性等進伏。予命長煜曰。本邑近多弊瘼。爾其悉心善爲也。
정조 6년 · 강
洪忠監司金文淳疏辭新除藩任。賜例批。
정조 6년 · 강
右尹李秉模疏辭新資。賜例批。
정조 6년 · 강
右參贊鄭好仁疏辭本兼諸任。賜例批。
정조 6년 · 강
右議政金熤箚辭司宰監提調。賜批。
정조 6년 · 목
箚略曰。臣旣膺新命。則前所兼帶司宰監提調。當在減下之科。令該曹照例處置。批以。疏辭下該曹稟處。卿其安心勿辭。仍命遣史官傳諭。
정조 6년 · 강
命檢校待敎望筒書入。
정조 6년 · 목
因 奎章閣　奉謨堂奉審啓辭。敎以。二直提學聞其實病苦劇云給由。檢校一直提學在外。兩直提學之代。不可無檢校矣。檢校待敎望筒書入。以爲備員之地。
정조 6년 · 강
有政。吏曹判書李性源。 參判鄭一祥。 參議趙鼎鎭進。
정조 6년 · 목
以李文源爲承旨。 李秉模爲大司諫。
정조 6년 · 강
遞承旨李文源。以宋載經代之。尋遞。以李秉模代之。
정조 6년 · 목
文源在外。啓請下諭。敎以。許遞。前望單子入之。敎曰。在外承旨許遞。前望單子入之。
정조 6년 · 목
敎曰。新除授承旨。蕩滌敍用。牌招察任。
정조 6년 · 목
因吏曹罷削人別單。敎以。前大司憲金履素。前大司諫李敬王。 行副司直徐有元。前掌令魚錫齡。前持平柳協基。黃仁炫。李書九。前司諫徐有成。李宗燮。前正言韓用龜。前獻納李昌漢。前校理金履正。 金載人。 李泰永。前修撰尹尙東。李喆模竝敍用。前大司諫林蓍喆。前總管西春君爗。吳載煕。竝給牒敍用。
정조 6년 · 강
命知義禁鄭好仁先進去後謝恩。
정조 6년 · 강
以李★(土+甲)爲同義禁。
정조 6년 · 목
敎曰。同義禁前望單子入之。又敎曰。 同義禁李★(土+甲)先進去後謝恩。
정조 6년 · 강
命副應敎朴天行。校理李祖源。更爲催促。
정조 6년 · 목
因天行等罷職傳。敎以。懲討爲重。則皆以問郞。而如是違牌乎。此傳旨勿施。更爲催促。
정조 6년 · 강
召見問郞李祖源于誠正閣。
정조 6년 · 목
予曰。罪人果爲直招乎。 祖源曰。抵賴不服。故姑未得端緖矣。予曰。疏草中莫重之說。嚴加究問乎。祖源曰。莫重之說。出於愚迷云。萬山宋判之說。答以先正之學。將至墜絕。故有此書錄云矣。予曰。何以比予於隋煬帝云耶。祖源曰。其所納供。皆出愚迷云矣。予曰。今此凶逆。輒以桀紂煬帝比之。世道人心。更無可言矣。承旨金宇鎭曰。如此劇賊。實是載籍所無矣。予曰。罪人供辭。連以草供入啓。所謂鄭僉知。緊出賊招。卽爲發捕嚴覈事。傳于委官也。予曰。此下推案。連爲捧入事分付。
정조 6년 · 강
加差問事郞廳李敬一。 李羽晉。
정조 6년 · 강
命鎭東前萬戶趙鎭祿。捧供以聞。
정조 6년 · 목
義禁府以鎭祿拿囚啓。敎以。捧供以聞。
정조 6년 · 강
命時囚尹守訥等保放。
정조 6년 · 목
敎曰。時囚罪人尹守訥。 李萱。 李興源。 河明世。趙鎭祿竝保放。
정조 6년 · 강
命文書問郞。禁府堂上重推。
정조 6년 · 목
敎曰。草供使之書入。欲除遲帶之弊也。連爲催促之下。再度書入者。皆是俄者問郞入來時所奏之語也。該府遲滯。極爲駭然。文書問郞。爲先從重推考。禁府堂上。亦爲從重推考。
정조 6년 · 강
命宣傳官元厚鎭。吳載重拿處分揀。
정조 6년 · 목
敎曰。宣傳官擧行。萬萬駭然。行首宣傳官。爲先削職。令該府拿問處之。鞫廳差遣宣傳官。以不識事之曹司差送者。尤極駭然。承傳及入直外。堂上及參下上。諸宣傳官。參下中右位宣傳官。竝令兵曹卽爲拿致。不爲侍令委折。嚴問取招草記。又敎曰。行首宣傳官削職之代。卽令該曹口傳差出。待下批謝恩。旣爲堂上宣傳官。旣不待令於闕內闕外者。極爲無狀。當該宣傳官吳載重汰去。令該府拿問處之。其代亦爲口傳擇差。○因厚鎭。 載重囚單子。敎以。分揀。
정조 6년 · 강
命江原道以原春道改號。
정조 6년 · 목
吏曹啓言。不道罪人澤徵胎生於江原道江陵府云。江陵府。降爲縣監。而道號以原春改號之意。請分付道臣。允之。
정조 6년 · 강
命宣傳官梁埉等。竝放送待令。
정조 6년 · 목
兵曹啓言。不爲侍令宣傳官梁埉。李漢棟。 李東善。朴孝晉。 李星會等拿問。則所供內。待開門入來本廳。門限時則省記外出去。六人則等待闕外。其餘還家云矣。敎以。竝放送。使之待令傳命。
정조 6년 · 강
放宣傳官崔重敎等。
정조 6년 · 목
義禁府以宣傳官崔重敎柳殷鉉成道鍾。待下敎拿囚啓。敎以。後勿如是之意。嚴飭。放送後草記。此後使之星火飛傳。
정조 6년 · 목
敎曰。罪人捧供後。推鞫姑罷。待明朝設行。
정조 6년 · 목
予曰。二直提學當以承旨下批。勿爲出去。肅拜後仍直政院事分付。
정조 6년 · 목
敎曰。向予爲大臣無隱之一語。忽作許多合辭之階梯。惹生層瀾。止泊無期。蓋三司之大論。卽一國之公議。惟停性否。固知非自上所可于涉。而然於玆事。有反是者也。旣出於希旨。安得不明言其不然乎。以是致有前諫長投竄之擧。非不念臺閣之可尊。不如是。將無以明好惡鎭浮囂故耳。況重臣何曾有負國護賊之跡耶。重臣本末。予所洞。知以懲討爲芻豢。以言議爲茶飯。若登筵席。未始不以認賊爲子四字。惓惓進戒。考之起居注。瞭如可懲。借或處事雖出無妄。論其本心。夫豈有他。一有蹉跌。便欲擠之於坑塹。實非朝廷之美風。予則以爲似此言論。不如無之爲愈也。予之前後飭敎。不出寅協保合。而三司之臣。猶有此等之習。更安用飭敎爲哉。予所慨咄者。上下不孚。妄欲承望。重爲臺閣之羞耳。玆又不得不申諭。庶幾諒予之苦心否乎。噫。朝象世道。日就板蕩。使小大注措。事事得宜。尙懼不克矯捄。奈之何扤捏劻勷。至此之甚也。中宵繞壁。寧欲無吪。擬竢來朝賓對。悉道未悉之蘊。政院以此傳敎。謄宣諸臣待漏之所。俾各另思對揚之方。
정조 6년 · 강
命果川縣監尹秀東。一司除署經。使之辭朝。
정조 6년 · 강
遞承旨李時秀。以鄭志儉代之。
정조 6년 · 목
敎曰。同副承旨見有實恙。許遞。前望單子入之。
정조 6년 · 강
以金翊休爲獻納。李羽晋爲正言。
정조 6년 · 목
敎曰。明日次對。諫院無進參之員。未肅拜及在外人員許遞。前望單子入之。
정조 6년 · 강
命獻納金翊休敍用。
정조 6년 · 목
政院以金翊休方在罷散啓稟。敎以。敍用。
정조 6년 · 목
因京畿監司李亨逵酺祭設行狀啓。敎以。不待回啓。今日受香。
정조 6년 · 강
命昨日下敎。敎鍊官三字抹去。
정조 6년 · 목
敎曰。更考徒流案。昨日千把總下敎。敎鍊官三字。似是行文。原傳敎抹去。
정조 6년 · 강
命明川前府使尹守訥。勘處後草記。
정조 6년 · 목
義禁府以守訥交代後拿來啓請。允之。敎以。尹守訥。考律勘處後草記。
정조 6년 · 강
勘放時囚李延喆等。
정조 6년 · 목
義禁府啓言。罪人李延喆。糶糴法意。何等嚴重。而當初反作之數。旣未照察。春後分給。亦不摘發。杖八十收贖。告身三等放送。洪秀輔凶書上送。循例登聞。杖一百收贖。告身追奪放送。敎以。如有功議。各減一等。
정조 6년 · 강
召見工曹判書黃晙于誠正閣。
정조 6년 · 목
予曰。工判陞階之際。易致顚仆之患。司謁扶掖上之也。予曰。卿年今至九耋。尙此强健。誠可貴矣。晙曰。筋力猶不如前矣。予曰。得除工判。卿以爲喜耶。晙曰。然矣。予曰。卿之內外。俱是甲戌生云。然乎。晙曰。然矣。予曰。誠奇且壯矣。卿以甲戌生。今此登筵。予心不勝愴感矣。予曰。卿今差久登筵。恐致損傷。先爲退去。食物衣資。當令該曹優數題給。卿之內外。各自領受也。予曰。黃晙年至九耋。得除正卿者。誠可貴矣。承旨徐有防曰。特賜食物衣資。實是曠世之恩矣。予曰。禁府推案。催促以來。予曰。以草供觀之。 貞采可謂獰頑凶慝之人。而其所納供。尃事漫漶。終不直招。但云得聞於金剛遊山客面縳髯白者云。眞所謂捕風滄海。何處捉來乎。誠萬萬巧惡矣。有防曰。如此凶賊。卽載籍所無矣。予曰。魯文之接主人。欲爲捉問。則供以康津主人可以知之云。此問委折。 右副承旨招致從事官。使之詳問事傳之也。予曰。今番禁府事。誠該然矣。委官。承旨趁朝開坐。而本府堂郞。無一人來待者。顧以國體。儘不成說矣。 承旨金宇鎭曰。極爲怪駭矣。予曰。禁府堂郞現告斯速捧入。政事卽爲擧行事分付。予曰。貞采一味抵賴。終不直告。極爲凶獰矣。有防曰。尙此抵賴。不勝痛惋矣。予曰。推考房承旨。連日參鞫。必多勞悴。明日勿爲仕進。再明日入來事分付。
정조 6년 · 강
給工曹判書黃晙家食物衣資。
정조 6년 · 목
敎曰。工曹判書黃晙家食物衣資。令該曹優數題給。聞其夫人之年。亦云甲戌生。食物衣資。一體輸送。仍令該郞存問以來。
정조 6년 · 강
禁推知義禁鄭好仁。同義禁李★(土+甲)。蔡弘履。
정조 6년 · 목
鞫廳啓言。臣等進詣本府。則判義禁外。無一人來到。武郞廳一人外。無一人來到。前所未聞。不可無責。不爲來會之堂上。一竝罷職。都事一竝先汰後拿。令該曹口傳差出。請以爲開坐。允之。敎以。堂上不可罷職而止。下義禁府推考。郞廳亦卽嚴問口招。竝捧草供入啓。承旨仍晉本府。大臣與問郞。又在近處。則本府堂郞。猶不待令。不但紀網所在而已矣。
정조 6년 · 목
以申應顯爲大司諫。 洪樂命爲右參贊。 徐有寧爲禮曹參判。鄭尙淳爲知義禁。尹塾。 吳載純爲同義禁。李在協爲同經筵。○敎曰。同義禁尹塾聞有實故。許遞。今日政差出。○再政。以金尙集爲同義禁。○因禁府都事尹光柱差代望筒。敎以。旣命勿汰。此望筒勿施。又因禁府都事尹得愚差代望筒。敎以。李鼎烈仍任之後。徐邁修似當無端見落。以尹得愚之代用之。此望筒旣未下批。勿施。
정조 6년 · 목
敎曰。如渠至微之類。所可參涉之事。況年且老。尤無更問之端。罪人順光放送。○鞫廳以順光爲難先放啓。敎以。賤且老之漢。與其瘦斃獄中。孰若姑放之爲無弊乎。倘令來頭更有推問之端。捉來對質。毫無所妨。依前下敎。卽令放送之意分付也。
정조 6년 · 강
推吏曹判書李性源。
정조 6년 · 목
因禁府都事相換單子。敎以。兪靖柱相換未幾。而又爲相換。兪靖柱外。豈無相換之人乎。吏曹堂上推考。更爲相換以入。
정조 6년 · 강
命同義禁金尙集仍任前職。
정조 6년 · 목
因政院同義禁金尙集付軍職啓請。敎以。詞訟之任。數遞可悶。仍任前職。
정조 6년 · 목
因刑曹錄啓。敎以。罪人金時觀金漢中等放送。罪人金得臣丁致厚文慶復徐舜卿朴世周白好信。朴再榮崔仁宅李文成等。竝分揀放送。
정조 6년 · 강
命禁推禁堂。待下敎捧供。都事草供。先爲捧入。
정조 6년 · 목
予曰。今年穡事。已直大歉。都下市直。漸致踊貴。今番監試。欲爲退定。果何如。 宇鎭曰。物議皆願退定云矣。予曰。及今退定。則遠道郡邑。能無爲弊之端耶。宇鎭曰。別無爲弊矣。予曰。聞今泮中。各道儒生。多數居齋云。以大司成往探物情則好矣。予曰。俄下傳敎何如。承旨李秉模曰。今若退定。則鄕儒之先爲出接者。或致狼狽矣。予曰。今若退定。則嶺南試邑。果不爲難耶。 秉模曰。別無爲弊矣。予曰。 畿湖兩道。勢難設場。而群議不一。故尙未完決矣。予曰。卿詣泮宮。與大司成招致儒生。採間物情也。
정조 6년 · 강
命式年初試退行當否詢問。
정조 6년 · 목
敎曰。式年初試退行事。因廟堂覆奏。差退數旬。在伊時則秋農猶未出場。登歉有難臆料。不得已依議從施。以近日畿湖民情聞之。此時設場。決是行不得之事。藉令諸道無不豐熟。京中畿內艱食如許。文武觀光之類。齎糧赴京者。將有狼狽之慮。眞所謂主客俱困。且念退定之科期。在於來月念後。及今變通。足可知委。予意則以爲諸科初試。行於明秋爲好。而多士之物情。無以知之。不得指一下敎。以此意發遣禮郞。問議于時原任大臣館閣宗伯之臣。俾各獻議。多士之事。多士當知之。近聞居齋儒生。數甚夥然。間亦必有鄕儒。卽令大司成進詣泮宮。招致諸生。遍問退行當否草記。初試如以明秋退行爲定。則又有合商量之事。 西北道科。從近設行之意。向於兩道人才收用綸音中。已有提及。王言不可不信。況聞穡事大登。民產不至艱乏云。迨此暇隙。設科兩道。或爲俱便之政。竝以此意獻議或詢問事。令禮曹成均館知悉。
정조 6년 · 강
召見大司成趙尙鎭于誠正閣。
정조 6년 · 목
予曰。退科收議。今果入來乎。 承旨李秉模曰。姑未入來矣。予曰。泮儒物情果何如。 尙鎭曰。皆願退行矣。予曰。今若退定。則反致有弊云。此議亦如何。 秉模曰。趁今退定。亦云無妨矣。予曰。泮儒獻議。雖曰僉同。外此諸儒。恐有抑鬱之歎。大司成之意果何如。尙鎭曰。臣意則退行宜矣。予曰。非但監試。武士赴擧之際。必有主客俱困之弊矣。秉模曰。然矣。予曰。各處收議。先以草本入啓事分付。予曰。總戎廳敎鍊官。今方來待闕中。 北漢還穀之捧留本邑。果有前例與否。詳問以奏。秉模曰。臣於乙未年御史時。以爲捧留本邑矣。予曰。更問以奏也。
정조 6년 · 강
命癸卯式年大小科初試。退定於明秋。平安咸鏡道科。涓日試取。
정조 6년 · 목
禮曹啓言。式年初試退行事。問議于時原任大臣及諸臣。則領議政徐命善以爲。待明秋退行。誠爲得宜。至於西北道科。以秋末冬初。設行似好云。 左議政李福源以爲。德音之下。無容他議云。右議政金熤以爲。今若退定科期於明年。初試則行於秋末冬初。會試以至月設行。則要之大比之科。不出於式年之限云。領府事金尙喆病不收議云。判府事鄭存謙以爲。式年初試。退定於明秋。 西北道科。設行於今年。誠得兩宜云。判府事鄭弘淳以爲。退定來秋。實爲軫恤之政云。檢校直提學鄭志儉以爲。明秋退行。恐合事宜云。檢校直閣徐鼎修以爲。不必臨時退行云。直閣金載瓚以爲。事甚重大。不敢率爾仰對云。侍敎徐龍輔以爲。不敢臆對云。原任提學黃景源以爲。退定明秋。恐合事宜云。原任直閣李秉模以爲。試取所之供億。亦且措置矣。決知其設行之爲宜云。原任直閣金宇鎭以爲。臣豈容他議云。原任侍敎鄭東浚以爲。退以明秋。恐合事宜云。原任提學李命植以爲。更勿退期云。李性源以爲。待明秋設行。恐似合宜云。本曹參議柳義養以爲。退行明秋爲宜云。徐有寧以爲。待明秋退行。恐合便當。時原任大臣及諸臣之意如此。請上裁。○成均館啓言。招致諸生詢問。則進士沈翼賢等所懷以爲。退行明秋。實合事宜云矣。○竝因草記。敎以。仍行與退行當否。猶未悉其物議民情之如何。詢于廷臣。爰及齋儒矣。觀此所陳獻議。廷臣之見。或有殊異。齋儒之言。無不純同。當退云云。十居八九。到今不可不從衆。且究大小輕重之別。京外設場處。不但有主客俱困之歎。目下穡事。總論八方。要之豐少而歉多。何必待三道之設賑然後。方議退行也。又若禮圍之備。備而不用。先接之行。行而空返。此特每道數三邑之費也。每閈若干人之弊也。 西北之登熟。果然懸異於他道。設行旣命之道科。決知爲兩得其便。來癸卯式年大小科初試。退定於明秋。平安咸鏡道道科。以九十月晦初間涓日試取之意。令廟堂三懸銓鈴。行會諸路。
정조 6년 · 강
命直閣金載瓚上疏還給。
정조 6년 · 목
因上疏。敎曰。可據之已例不一。且有故相家故事。何不搜閱起居注或翰苑文字。有此辭疏乎。此上疏還給。
정조 6년 · 강
勘放時囚尹得愚等。
정조 6년 · 목
義禁府啓言。尹得愚李舒永徐有豐尹晳東等。各杖一百收贖。告身盡行追奪。請放送。允之。敎以。功議各減一等。
정조 6년 · 강
御春塘臺。行宣傳官試講。仍設武藝別監試藝。試官具善復李敬懋。 直閣金載瓚。 待敎徐龍輔。
정조 6년 · 목
予曰。 司宰提調。卿其善爲矣。善復曰。莫非聖恩矣。予曰。言其職則猶不如兵曹參判矣。 善復曰。此是武臣稀有之職也。予曰。今番擧動時新除內乘。俱是生疏之人。宜有變通之道矣。善復曰。然矣。命開講。李潤慶等進講。予曰。在鄕宣傳官。各別顧護。然後可以供職。此後雖當許參之時。無得過徵事。卿等益加申飭也。善復曰。聖敎至當矣。講訖。命設武藝別監試藝。各試十八技訖。予曰。今則都監敎鍊官。皆往善地。渠輩必當爲好矣。敎曰。洪忠監司入待。 金文淳進伏。予曰。本道年事。已致大歉。人心尙未底定。是可悶也。今以卿委以難治之任。此亦由於承乏而然。見今急務莫先於荒政。卿必盡撫摩之策。以致安集之方。至於災結分俵。益加詳察。無至虛實相蒙之弊也。 文淳曰。非臣可以承當。不勝惶悶矣。予曰。 兵曹參判入侍。李柱國進伏。予曰。禁營入直軍兵。招至臺下。與武藝別監。使之交藝也。善復曰。誠好矣。
정조 6년 · 목
予曰。貞采情節果何如。 在學曰。比諸泓賊。尤爲凶獰矣。予曰。所謂權哥。別無更問之端。仍爲放送好矣。在學曰。有難放釋矣。予曰。伊日禁府堂郞事。儘不成說矣。在學曰。極爲駭然矣。予曰。就囚堂郞。在於直房乎。在學曰。方在西問矣。
정조 6년 · 강
命下陸諸倭。各別看護。
정조 6년 · 목
慶尙監司趙時俊。以格倭人渰死馳啓。敎以。倭船漂流。一名渰死。嚴飭極給。其餘下陸諸倭。各別看護。領付館所。仍令帥臣別定差使員慰恤。以示朝家柔遠人之意。擧行形止狀聞事。卽爲分付該道道帥臣及萊伯處。
정조 6년 · 강
命宣傳官李敬身。弓予賜給。
정조 6년 · 목
因宣傳官試講李敬身居首別單。敎以。講陣俱致純通。極爲可嘉。內下弓予一張賜給。
정조 6년 · 강
有政。吏曹判書李性源。 參判鄭一祥進。
정조 6년 · 목
敎曰。守令多窠。政官牌招開政。又敎曰。晉州牧使。各別擇差。以徐有成爲修撰。李崇祜爲右尹。李在協爲同義禁。權濟應爲晉州牧使。安聖彬爲安岳郡守。
정조 6년 · 강
命未下直守令。竝令明日辭朝。
정조 6년 · 강
以任璛爲報恩縣監。
정조 6년 · 목
敎曰。報恩縣監。口傳差出。
정조 6년 · 강
命軍器寺堂郞書啓。工匠令本衙門施賞。
정조 6년 · 강
命前別將李漢昌敍用。
정조 6년 · 목
敎曰。亞將望苟艱。前別將李漢昌。給牒敍用。
정조 6년 · 강
放鄭好仁李★(土+甲)蔡弘履。
정조 6년 · 목
敎曰。爲日稍久。亦已被勘。更不必捧供。禁推禁堂。竝令放送後草記。
정조 6년 · 강
召見承旨李秉模徐有防及下直守令于誠正閣。安岳郡守安聖彬。報恩縣監任璛。
정조 6년 · 목
予曰。卿見沈念祖乎。秉模曰。一次往見。而不勝惶悚云矣。第伏念臣之情勢。亦爲惶蹙。而驟拜至此。更無仰達矣。予曰。以卿陞擢。意亦有在。顧今朝廷。可謂有人乎。惟予若心。專在保合臣隣。卿其諒之也。 秉模曰。臣今考閱疏章。則金鍾秀事。誠驚怪矣。予曰。重臣之伊日筵奏。或謂之妄發可也。而執此歸之於惡逆。則誠萬萬過當矣。秉模曰。狀啓規式。道各不同。萊府則邊情馳報。不以啓本。必用狀啓。故其於各鎭所報謄出之際。以致遲滯之弊。臣意則以啓本馳報宜矣。予曰。卿言誠是。此後依他道例。以啓本擧行事。分付備局也。予曰。萊府風俗何如。 秉模曰。專尙淳良矣。予曰。本府有武藝乎。秉模曰。自廟堂始設別騎衛三百。使之鍊習。而今則皆善騎射矣。予曰。 別監之無端逃避。有關後弊。果使院隸卽爲捉來乎。 有防曰。捉來之際。又爲逃避云。罪極痛駭矣。予曰。明日試官改落點。卽爲頒布。進不進。亦爲知來事分付。聖彬進伏。予曰。爾以侍從。不講七事。宣諭聽于政院也。璛進伏。予曰。曾經幾邑乎。 璛曰。經丹城。 通川矣。予曰。 通川何以見遞乎。 璛曰。以貶中蒙點下矣。予曰。湖中農形。無異畿甸云。爾其惕念善爲。無復點下可也。
정조 6년 · 강
命萊府公米入給與否。歲末登聞。
정조 6년 · 목
承旨李秉模啓言。臣從萊府。有所仰達矣。公米入給與否。近無登聞之事。豈不疏虞乎。臣意則無論畢給與未畢給。歲末登聞。以爲朝家管攝之地。恐合事宜。以此意令備局分付萊府。請定式施行。從之。
정조 6년 · 강
飭手標米潛貿之弊。
정조 6년 · 목
承旨李秉模啓言。手標米弛禁。卽爲萊民之至意。則在萊府擧行。固當加愼於未弛禁之前。而詐僞日滋。安知不雜商之濫出。邊門之不嚴乎。官貿一節。朝禁至嚴。苟非不法之吏。則必不敢犯手。而潛貿潛出之弊。不可不嚴飭。其照檢之責。專在於任譯。如或有現發之事。則犯者施以潛商之律。不察任譯。以邊律施行之意。令備局請嚴明分付於萊府。從之。
정조 6년 · 강
領議政徐命善陳箚請二囚對質。賜批。
정조 6년 · 목
箚略曰。東來二囚。今旣拿來。一番對質。獄體當然。竝令移送鞫廳。仍爲開坐。批以。晉竢再明面商。此不煩及。仍命遣承史官傳諭。
정조 6년 · 강
大司憲沈㶊之上疏討賊。仍辭職。賜批。
정조 6년 · 목
疏略曰。逆變何代無之。而其凶極。未有若丙丁以來諸賊者也。噫。鄭妻獜謙尙此假息於近地。 龜柱之凶。爲量★(金+奕)之窩窟。而至今戴頭海島。尙可曰治國賊乎。國榮之罪惡。卽 宗社劇賊。而追律之請。至今靳允。德相之胸臆。而尙稽肆市之典。亨夏等湖海諸兇。不盡勦滅。寧不凛然哉。伏願竝允三司之請。亟正前後亂逆之罪。仍念臣待罪嶺邑。昏謬不識。自速重譴。海獄按問之命。忽下於夢寐之外。臣於是俯念討賊之大義。乃敢冒承。而臣本愚昧。未能拔其根柢。乃於復路之日。叨此匪分之寵渥。臣何敢冒據於風憲之長。乞削臣職。批以。悉諭諸批。卿其勿辭行公。
정조 6년 · 강
命同副承旨馳詣 太學。朝食堂到記。收取以來。
정조 6년 · 강
命明日秋到記處所。以春塘臺爲之。
정조 6년 · 강
命奴高老味等散配。乭伊放送。
정조 6년 · 목
敎曰。楸島以彈丸之地。偏編配數多。原居之民。貽弊不些。奴高老味。女松伊。 李命銓。安道煥。奴戴旭。與本道相近他島中。罪人名數稍少處。推移分配。奴福伊。安處京。 金世重。金應彥。本郡島邊陸地散配。 崔三金移配濟州。奴乭伊定配十餘年。罪亦不至大段。放送事。令該曹卽爲分付道臣。配所則令道臣觀其罪犯。且考各島地形便宜。散配後狀聞。
정조 6년 · 강
御春塘臺。行秋到記。製述試官金熤鄭昌聖鄭一祥趙鼎鎭李時秀李敬一嚴思晩講試官鄭存謙金華鎭洪良浩趙尙鎭李謙煥徐龍輔鄭東浚。
정조 6년 · 목
具翼善冠袞龍枹。乘輿出賓陽門。予曰。製述儒生中。如有應講者。製述後。仍爲進請事分付。詣春塘臺。降輿陞座。試官以下行禮訖。予曰。應講中如有製述人。先製進後應講事分付。以擬唐群臣賀宣慰湖[淮:I-LOCATION]西之曰李愬具櫜鞬迎拜使者於路左使蔡人知朝廷之尊爲表題。予曰。頒紙之際。若是攔入。士習誠可駭矣。該房承旨及大司成何不禁飭乎。命開講。予曰。講生中無一人通栍。誠可怪矣。試所承旨進奏先呈。予曰。近來儒生尃不致誠。徒事早呈。故文體拙★(氵+齒)。全無可觀。此後則大司成各別申飭也。予曰。呈券中應講儒生晉待事分付。予曰。兵曹堂郞。職在侍衛。無一人在班。誠極可駭矣。該房承旨何不察飭乎。儒生應講訖。予曰。講生中呈券人。亦爲應講也。予曰。製述試券。當還內考券。諸試官竝爲追省記。仍宿闕中事分付。予曰。明日雖値齋日。次對依例來會事。言于廟堂也。敎曰。京畿監司入侍。李亨逵進伏。予曰。巡過列邑。農形民情。果何如。亨逵曰。諸邑皆失稔。而廣州便同赤地矣。予曰。綸音後民情。或有一分賴安之效耶。亨逵曰。一自綸音宣布之後。擧皆安集。而救濟之道。實沒其策矣。予曰。本道穀簿爲幾何。亨逵曰。還穀合爲五十餘萬石。而四十萬石。盡歸分給。今玆留庫。只餘十二萬石。萬無分排之道矣。予曰。言念民事。不勝悶然。亨逵曰。守總兩營收米一斗。願以五錢代納云矣。予曰。一斗五錢。誠極太過矣。予曰。惠廳堂上。戶曹判書入侍。鄭尙淳徐有隣金華鎭進伏。予曰。聞畿伯言。則守總兩營收米一斗。願以五錢代納云。卿等之意何如。尙淳曰。癸巳年南。水兩邑。已有代捧之例矣。予曰。南漢民人等以爲。軍餉米亦入於三分一停減云。何以則爲好耶。 有隣曰。守禦使在京時。已知難捧。略施蠲減爲言矣。予曰。北漢還穀。捧晉本邑。果何如。尙淳曰。當此歉歲。宜施此惠矣。有隣曰。若許捧晉。在民爲惠大矣。予曰。今此所恃者惟民情。而朝家若不顧恤。何以賴生乎。華鎭曰。非但南。水兩邑。至於尤甚邑收米。亦爲抄出停減宜矣。予曰。軍餉及收米蠲減年例。卿等盡爲抄出。明日次對。持入也。予曰。綸音數條之外。別無施惠之道矣。有隣曰。姑無其策矣。予曰。向日賓筵。卿有移轉之請矣。何以爲之乎。華鎭曰。畿內初無所儲穀。先爲設施。然後可以開賑。故果以兩西穀移轉事仰達矣。有隣曰。以湖南言之。量賑倉。貢賑倉。亦至空虛云矣。予曰。鄭判府事在戶判時。曾所措置者。盡歸何處乎。有隣曰屢年逋欠。盡歸蕩滌條。故所存者。米數百石。太數千石矣。予曰。今此市直若是刁磴。來頭高下。姑未可知。而他道之穀。預爲區劃。然後可以許賣矣。 華鎭曰。以惠廳言。之略有所儲。以外邑論之。江華山城。亦無移來之穀矣。予曰。明日次對。畿伯亦爲入來也。命考試券訖。乘輿出靑陽門。入協陽門還內。
정조 6년 · 강
行秋到記科次于誠正閣。
정조 6년 · 목
予曰。早呈百餘張。使之混同作軸。今於考試之際。必盡藻鑑。以分主客也。予謂試官金熤曰。卿是初番命考。俾無遺珠之歎也。予曰。落券五軸。更爲考閱也。敎曰。秋到記製述居首進士李尙載直赴殿試。之次幼學李崑秀直赴會試。次上生員申履相紙筆墨賞典。依例捧傳旨。又敎曰。秋到記殿講純通居首幼學李燾直赴。依例捧傳旨。略粗以下。亦爲依例捧傳旨。齋任儒生生員尹若烈。幼學李崑秀純通。紙筆墨考例施賞。略栍以下施賞。準此爲之。比較居首幼學李崑秀旣已入格。勿論。之次生員尹若烈紙筆墨。亦爲考例捧傳旨。又敎曰。入格儒生。明日來待。
정조 6년 · 강
遞兵曹參知林錫喆。
정조 6년 · 목
敎曰。兵曹參知林錫喆許遞。令該曹口傳差出。
정조 6년 · 강
罷兵曹參判李柱國。參議柳誼職。遞承旨金宇鎭。
정조 6년 · 목
敎曰。今日紀網。雖曰掃地。許多騎郞。皆不知去處。殿座之後。屢次招致。無一人待令者。此前所未有之事。兵曹堂上。一竝罷職。判書猶與僚堂有異。爲先從重推考。該房承旨。不能檢飭。溺職大矣。遞差。
정조 6년 · 강
以李世奭。金尙集爲承旨。
정조 6년 · 강
命禁御兩營試才。依例設行
정조 6년 · 목
因禁御兩營新番軍點考。下番軍面糧木分給單子。敎以。試才依例設行。
정조 6년 · 강
有政。吏曹判書李性源。參判鄭一祥。參議趙鼎鎭。兵曹判書李命植進。
정조 6년 · 목
以吳載純爲兵曹參判。洪良浩爲刑曹參判。金載人爲北評事。鄭尙淳爲知事。
정조 6년 · 강
推大司成趙尙鎭。
정조 6년 · 목
敎曰。試所承旨大司成推考。